На основу члана 15. став 1. алинеја 18. Одлуке о Општинској управи општине Рума („Сл. лист општина Срема“, бр. 24/2015), Одељење за општу управу и заједничке послове Општинске управе општине Рума је дана 14. новембра 2016. утврдило следећи пречишћени текст, на основу текста Одлуке о општинским административним таксама („Сл . лист општина Срема“, бр. 29/04) и Одлуке о изменама Одлуке о општинским административним таксама („Сл. лист општина Срема“, бр. 38/2012), којом су брисани тарифни бројеви 6, 7. и 8. и измењен тарифни број 4.

О Д Л У К А
О  ОПШТИНСКИМ АДМИНИСТРАТИВНИМ ТАКСАМА
(пречишћен текст)

I  ОПШТИ ДЕО
Члан 1.
За списе и радње у управним стварима пред општинским органима, као и за друге списе и радње код општинских органа, плаћају се општинске административне таксе по одредбама ове одлуке.

Члан 2.
Административним таксама подложни списи и радње, као и висина такси уређују се Тарифом за општинске административне таксе која је саставни део ове одлуке (у даљем тексту: Таксена тарифа).
Административна такса (у даљем тексту: такса) не може се наплатити ако Таксеном тарифом није прописана, нити се може наплатити у износу већем или мањем од прописаног.

Члан 3.
Такса се плаћа у готовом новцу на рачун 840-742251843-73 - Општинска управа.
Обвезник таксе је дужан да приложи одговарајући доказ да је таксу платио преко организације овлашћене за обављање платног промета. 
	
II  ТАКСЕНИ ОБВЕЗНИК
Члан 4.
Таксени обвезник је лице поводом чијег се захтева поступак покреће, односно врше радње предвиђене Таксеном тарифом.
Ако за исту таксу постоји више таксених обвезника њихова обавеза је солидарна. 

III   НАСТАНАК ТАКСЕНЕ ОБАВЕЗЕ
Члан 5.
Ако таксеном тарифом није другачије прописано, таксена обавеза настаје:
1) за поднеске – у тренутку када се предају, а за захтеве дате на записник – када се записник састави,
2) за решења, дозволе или друге исправе – у тренутку подношења захтева за њихово издавање,
3) за управне радње – у тренутку подношења захтева за извршавање тих радњи.

Члан 6.
Такса се плаћа у тренутку настанка таксене обавезе, ако за поједине случајеве није другачије прописано.

Члан 7.
Ако је Таксеном тарифом прописано да се такса плаћа према вредности предмета, такса се плаћа према вредности означеној у поднеску или исправи.

Члан 8.
Када се на захтев странке исправа издаје у више примерака, за други и сваки даљи примерак плаћа се такса као за препис, односно као за оверу преписа.
Такса по ставу 1. овог члана не може бити већа од таксе за један примерак.
За примерке исправа који се поводом захтева странке састављају за потребе самих органа не плаћа се такса.

IV  ПЛАЋАЊЕ ТАКСЕНЕ ОБАВЕЗЕ
Члан 9.
У решењу или другој исправи за коју је такса плаћена мора се означити да је такса плаћена, износ који је плаћен и тарифни број по коме је такса плаћена. 

Члан 10.
Ако таксени обвезник који је дужан да плати таксу непосредно поднесе нетаксиран или недовољно таксиран поднесак, службено лице Општинске управе задужен за пријем поднеска упозориће обвезника да прописану таксу плати у року од три дана од дана упозорења, као и на последице неплаћања таксе и о томе сачињава белешку на спису.
Ако нетаксиран или недовољно таксиран спис стигне поштом, одговорни радник Општинске управе надлежан за одлучивање о захтеву позваће таксеног обвезника опоменом да у року од три дана од дана пријема опомене плати редовну таксу и таксу за опомену и упозориће га на последице неплаћања таксе.
Ако таксени обвезник уплати таксу у року из става 1. и 2. овог члана, сматра се да је поднесак био од почетка уредно таксиран, а у противном сматраће се да поднесак није ни поднет.

Члан 11.
Право на наплату таксе застарева три године по истеку године у којој је таксу требало платити, а право на повраћај таксе три године по истеку године у којој је такса више плаћена.

V  ОСЛОБАЂАЊЕ ОД ПЛАЋАЊА ТАКСЕ
Члан 12.
Ослобађају се плаћања таксе:
1. државни органи, органи локалне самоуправе и организације обавезног социјалног осигурања,
2. организације Црвеног крста,
3. организације регистроване за обављање делатности у области друштвене заштите деце и омладине и социјалне заштите.

Члан 13.
Не плаћа се такса за:
1. списе и радње које се воде по службеној дужности,
2. списе и радње у поступку за повраћај више плаћених и неправилно плаћених јавних прихода,
3. списе и радње за исправљање грешака у решењима, другим исправама и службеним евиденцијама,
4. пријаве за уписе у матичне књиге,
5. све врсте пријава и прилога уз њих за утврђивање јавних прихода,
6. списе и радње за остваривање права из социјалног осигурања, друштвене бриге о деци, социјалне заштите, борачко-инвалидске заштите и заштите цивилних инвалида рата,
7. списе и радње у вези са школовањем ученика и студената,
8. поднеске упућене органима за представке и притужбе,
9. списе и радње у поступку за заснивање радног односа и остваривање права по том основу.

Члан 14.
У исправи која се издаје без плаћања таксе мора се означити у ком се циљу издаје и на основу ког прописа се такса не плаћа.

VI  ПРЕЛАЗНЕ И ЗАВРШНЕ ОДРЕДБЕ
Члан 15.
Даном ступања на снагу ове одлуке престала је да важи Одлука о трошковима поступка пред Општинском управом („Сл. лист општина Срема“, бр. 2/99).

Члан 16.
Одлука о општинским административним таксама ступила је на снагу 5. јануара 2004. године, док је Одлука о изменама Одлуке о општинским административним таксама ступила на снагу 24. новембра 2012. године.

ТАРИФЕ ЗА ОПШТИНСКЕ АДМИНИСТРАТИВНЕ ТАКСЕ

I ПОДНЕСЦИ
	Тарифни број
	Списи и радње
	Динара

	1) 
	За захтев, молбу, предлог, пријаву и други поднесак
НАПОМЕНА: Накнада по овом тарифном  броју не плаћа се за накнаде поднеска којима странка захтева брже поступање по захтеву                                               
	20,00


	2) 
	За жалбе против решења 
Општинске управе    
	50,00



II  РЕШЕЊА
	Тарифни број
	Списи и радње
	Динара

	3) 
	За сва решења за која није прописана посебна такса                                                       
	130,00



III   УВЕРЕЊА
	Тарифни број
	Списи и радње
	Динара

	4) 
	За уверења која издаје Општинска управа	
	80,00



IV  ОВЕРЕ
	Тарифни број
	Списи и радње
	Динара

	5) 
	За овере преписа потписа и рукописа
	80,00



V  ПОСЕБНЕ НАКНАДЕ
	Тарифни број
	Списи и радње
	Динара

	6) 
	За решења о упису приватних предузетника у регистар радњи и све промене везане за делатност  радње изузев сталне и привремене одјаве радње
	
300,00

	7) 
	За опомену којом се странка позива да плати неплаћену таксу
	40,00

	8) 
	За материјалне трошкове које Општинска управа учини приликом изласка на терен по захтеву
	300,00

	9) 
	За преглед пословног простора и издавање решења о утврђивању испуњености услова из области заштите животне средине, по захтеву странке,
	
500,00

	10) 
	Закључење брака ван просторије Општинске управе                                                  
	7.000,00


                                            


Скупштина oпштине Рума       

